b'\n_START_ARTICLE_\nOikeussosiologia\n_START_SECTION_\nYleist\xc3\xa4\n_START_PARAGRAPH_\nOikeussosiologia on monitieteinen tutkimusala, joka sijoittuu oikeustieteen, yleisen yhteiskuntatieteen ja sosiologian v\xc3\xa4limaastoon. Oikeussosiologia voidaan m\xc3\xa4\xc3\xa4ritell\xc3\xa4 tutkimussuuntaukseksi, jossa tutkitaan oikeudellisten k\xc3\xa4yt\xc3\xa4nt\xc3\xb6jen, instituutioiden, oikeudellisen doktriinin ja niihin liittyv\xc3\xa4n yhteiskunnallisen kontekstin v\xc3\xa4lisi\xc3\xa4 suhteita. Oikeutta tutkitaan siis yhteiskuntatieteellisest\xc3\xa4 n\xc3\xa4k\xc3\xb6kulmasta. Oikeuden tutkimiseen sovelletaan t\xc3\xa4ll\xc3\xb6in yhteiskuntatieteiden yleisi\xc3\xa4 metodeja._NEWLINE_Oikeussosiologian tutkimus ja opetus on vaihtelevasti organisoitu eri maissa: joissakin maissa se on osa yhteiskuntatieteit\xc3\xa4 ja toisissa osa oikeustieteit\xc3\xa4. Lis\xc3\xa4ksi oikeussosiologian professoreiden taustakoulutus vaihtelee maittain. Organisoinnilla ei ole yksiselitteist\xc3\xa4 paikkaa.\n_START_SECTION_\nTutkimuskohteet\n_START_PARAGRAPH_\nOikeussosiologia tutkii muun muassa tuomioistuinten toimintaa k\xc3\xa4yt\xc3\xa4nn\xc3\xb6ss\xc3\xa4, lainvalmistelua, konfliktinratkaisua ja juridista professiota. Oikeussosiologinen tiedonintressi vaihtelee oikeuden ja yhteiskunnan v\xc3\xa4lisen vuorovaikutuksen tutkimisesta siihen, miten ja millaiseksi oikeus oikeudellisissa k\xc3\xa4yt\xc3\xa4nn\xc3\xb6iss\xc3\xa4 rakentuu._NEWLINE_Yhteiskunnalliset (oikeudelliset) k\xc3\xa4yt\xc3\xa4nn\xc3\xb6t ovat toimintaa, jossa oikeussubjekti osallistuu oikeusnormien k\xc3\xa4yt\xc3\xa4nn\xc3\xb6n toteuttamiseen, kuten avioliitto.\n_START_SECTION_\nTeht\xc3\xa4v\xc3\xa4\n_START_PARAGRAPH_\nOikeussosiologian teht\xc3\xa4v\xc3\xa4 on kehitt\xc3\xa4\xc3\xa4 yleisi\xc3\xa4 teorioita, jotka selitt\xc3\xa4v\xc3\xa4t oikeuteen liittyvi\xc3\xa4 sosiaalisia prosesseja. Toinen teht\xc3\xa4v\xc3\xa4 on alan sosiaalisten tekij\xc3\xb6iden ja muuttujien keskin\xc3\xa4isten suhteiden empiirinen tutkimus ja analyysi. Keskeisell\xc3\xa4 sijalla t\xc3\xa4ll\xc3\xb6in on ilmi\xc3\xb6iden syiden ja seurausten selitt\xc3\xa4minen. Oikeussosiologisessa tutkimuksessa oikeus m\xc3\xa4\xc3\xa4ritell\xc3\xa4\xc3\xa4n yleens\xc3\xa4 laajasti. Voimassa olevan virallisen oikeuden lis\xc3\xa4ksi tutkimus voidaan samanaikaisesti ulottaa my\xc3\xb6s erilaisiin ep\xc3\xa4virallisiin menettelyihin ja k\xc3\xa4yt\xc3\xa4nt\xc3\xb6ihin viralliskoneiston ulkopuolelle. Suuntaukselle ominaista on my\xc3\xb6s se, ettei siin\xc3\xa4 sitouduta oikeudellisiin k\xc3\xa4sitteisiin tai oikeudelliseen tapaan hahmottaa maailmaa.'